Diari Oficial de la Generalitat Valenciana


Sumari del DOGV 2720, del 01-04-1996 (1996/837806)

ORDRE de 14 de febrer de 1996, del conseller de Sanitat i Consum, per la qual convoca un concurs de trasllats per a la provisió de vacants de pediatres dels equips d'atenció primària de les institucions sanitàries dependents de la Conselleria de Sanitat i Consum.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2720

Data del DOGV
:   01-04-1996

Secció del DOGV
:   AUTORITATS I PERSONAL

Número del document
:   1996/837806


Data del document
:   14-02-1996

Organisme emissor
:   Conselleria de Sanitat i Consum

Tipus de document
:   Ordre

ORDRE de 14 de febrer de 1996, del conseller de Sanitat i Consum, per la qual convoca un concurs de trasllats per a la provisió de vacants de pediatres dels equips d'atenció primària de les institucions sanitàries dependents de la Conselleria de Sanitat i Consum.   
Aprovada l'Oferta d'Ocupació d'institucions sanitàries de la Conselleria de Sanitat i Consum per Decret 252/1994, de 7 de desembre, del Govern Valencià, és d'urgent necessitat la cobertura de les places vacants de pediatres dels equips d'atenció primària dependents de les institucions sanitàries dependents de la Conselleria de Sanitat i Consum.  
D'acord amb els sistemes i els procediments establerts pel Reial Decret 118/1991, de 25 de gener, sobre la selecció de personal estatutari i la provisió de llocs de treball a les institucions sanitàries de la Seguretat Social.  
Fent ús de la competència que m'atorga l'article quaranta-u del Decret 46/88, de 12 d'abril (DOGV núm. 810, de 25 d'abril de 1988)  
DISPOSE:  
Article primer  
Convocar un concurs de trasllats per a la provisió de 30 places vacants de pediatres dels equips d'atenció primària de les institucions sanitàries dependents de la Conselleria de Sanitat i Consum.  
Els llocs de treball que no siguen coberts en aquest concurs de trasllats s'acumularan al concurs oposició. Les característiques de les places s'especifiquen en l'annex II.  
Acabat el termini de presentació de les sol·licituds no s'admetran modificacions de les sol·licituds presentades ni la retirada del concurs.  
El reingrés al servei actiu del personal que no tinga reserva del lloc de treball es farà mitjançant la participació en el concurs de trasllats, sempre que reunisca els requisits legals i reglamentaris.  
Les destinacions adjudicades en el concurs de trasllats seran irrenunciables.   
Article segon  
Les bases de l'annex I que regulen aquesta convocatòria s'ajusten a les aprovades pel Reial Decret 118/1991, de 25 de gener (BOE núm. 33, de 07.02.91), com a normes bàsiques i preceptes d'aplicació supletòria al personal estatutari dels serveis de salut de les comunitats autònomes.  
València, 14 de febrer de 1996  
El conseller de Sanitat i Consum,  
JOAQUíN FARNóS GAUCHíA  
ANNEX I  
Bases  
1. Característiques generals  
1.1 Incompatibilitats  
El personal que obtinga una plaça en aquesta convocatòria no podrà compatibilitzar l'exercici d'aquesta plaça amb un segon lloc de treball, càrrec o activitat en el sector públic, llevat dels supòsits excepcionals que preveuen les disposicions vigents en matèria d'incompatibilitats.   
1.2 Dedicació exclusiva.  
Els facultatius que obtinguen plaça en aquesta convocatòria, per concurs de trasllat voluntari o concurs oposició lliure, s'acolliran al règim de dedicació exclusiva en els termes que preveu la Llei 53/84, el Reial Decret 598/85 i el Decret 60/85, del Consell de la Generalitat Valenciana, per tenir assignats els llocs de treball complement específic.  
1.3 Règim de jornada laboral  
El règim de prestacions de serveis serà indistintament de matí i/o de vesprada, sense perjudici de participar en els torns d'atenció continuada per a les categories que el tinguen establert. El règim horari serà el legalment estipulat.   
1.4 Retribucions  
Les places estan dotades amb les retribucions que determina el Reial Decret-Llei 3/1987, d'11 de setembre, en la quantia fixada pressupostàriament per al personal facultatiu dels equips d'atenció primària dependents de la Conselleria de Sanitat i Consum.  
1.5 Règim jurídic  
El personal que obtinga un lloc de treball estarà subjecte al règim jurídic de l'Estatut Jurídic del Personal Mèdic de la Seguretat Social, aprovat pel Decret 3160/1966, de 23 de desembre, del Ministeri de Treball i la resta de disposicions que els siga d'aplicació.  
1.6 Adscripció orgànica i funcional  
D'acord amb el que preveu la disposició addicional segona del Decret 252/1994, de 7 de desembre, que aprova l'Oferta d'Ocupació de personal adscrit a les institucions sanitàries de la Conselleria de Sanitat i Consum, totes les places convocades s'adscriuran a la institució sanitària corresponent, però tindran la consideració de llocs de treball de districte o àrea o zona de salut, segons els casos, i implicaran l'obligació de prestar els serveis en aqueix àmbit territorial.  
2. Requisits dels aspirants  
2.1 Tenir la condició de personal estatutari fix en la categoria de pediatre d'EAP, i que es trobe exercint o tinga reserva de plaça, siga quina siga l'administració pública de què depenga en les següents modalitats de prestacions de serveis:   
a) Pediatre d'equip d'atenció primària.  
b) Pediatre amb plaça en propietat a les institucions sanitàries de la Seguretat Social gestionades per l'Institut Social de la Marina.  
Igualment el personal que es trobe en una situació diferent a la d'actiu procedent de places de les mateixes institucions i que complisquen els requisits següents:  
a) Per al personal en actiu o amb reserva de plaça: haver pres possessió de la plaça ocupada amb un any d'antelació com a mínim a l'acabament del termini de presentació de sol·licituds.  
b) Per al personal en situació distinta a la d'actiu i que no tinga reserva de plaça: complir els requisits legals i reglamentaris per incorporar-se al servei actiu l'últim dia del termini establert per a la presentació de les sol·licituds.  
Els concursants que vinguen d'una situació diferent a la d'actiu, sense reserva de plaça i que havien obtingut el reingrés en un lloc de treball amb destinació provisional, hi participaran amb les condicions que estableix la disposició addicional cinquena del Reial Decret 118/91.   
2.2 El concursant ha d'aportar l'acreditació documental que compleix els requisits per a concursar juntament amb la instància que corresponga.  
3. Sol·licituds  
3.1 Model  
Les persones interessades a participar-hi, caldrà que emplenen una sol·licitud tot ajustant-se al model facilitat a les direccions territorials de la Conselleria de Sanitat i Consum i la Gerència d'Alcoi. Les persones que participen en el concurs de trasllats hauran d'emplenar també el full de petició plaça, i indicar per ordre de preferència les destinacions que demanen (de dalt a baix i d'esquerra a dreta, especificant el codi que identifica i correspon a cada plaça, el qual figura en l'annex II d'aquesta convocatòria. Abans d'emplenar la instància i el full de petició de places, les persones que sol·liciten cal que llegisquen les instruccions que hi ha en ambdós impresos.   
3.2 Presentació de sol·licituds  
Les sol·licituds, adreçades al conseller de Sanitat i Consum, correctament emplenades es podran presentar en les unitats de registre de les dependències administratives següents:  
- 03187 Alacant: c/ Girona, 26  
- 03414 Alcoi: av./ País Valencià, 33  
- 12379 Castelló: c/ Hort dels Corders, 12  
- 46715 València: c/ Quart, 99  
O mitjançant qualsevol de les formes que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. S'adverteix que en la instància i en el full de petició de llocs de treball hi ha d'haver el segell del registre i que els originals dels impresos són per a l'administració i les còpies per a les persones interessades.  
3.3 Termini  
El termini de presentació d'instàncies serà d'un mes comptador des de l'endemà de la publicació d'aquesta resolució.  
3.4 Exclusió per falsedat  
La consignació de dades falses en la instància o en la documentació aportada pels aspirants comportarà l'exclusió del concurs o la nul·litat de la plaça adjudicada si es dóna el cas, sense perjudici de les mesures legals que escaiguen.   
3.5 Domicili per a notificacions  
L'adreça que conste en la instància serà considerada l'única vàlida per a notificacions. Són responsabilitat exclusiva del concursant tant les errades en la consignació com la comunicació a la Conselleria de Sanitat i Consum de qualsevol canvi del domicili esmentat.  
4. Documentació que cal aportar amb la instància  
Els concursants aportaran, a més dels documents acreditatius que tenen els requisits per a concursar, segons el que preveu la base 2.2, còpia compulsada del nomenament en la categoria que concursen i també qualsevol altre nomenament de què pretenguen fer valdre els serveis prestats segons el barem, i la fotocòpia del document nacional d'identitat.  
Per acreditar els serveis previs reconeguts a efectes d'antiguitat, caldrà aportar una certificació o una fotocòpia compulsada de la resolució per la qual es reconegueren els serveis, lliurada per un òrgan competent i d'acord amb el que disposa la Llei 70/78, de 26 de desembre, el Reial Decret 1461/82, de 25 de juny, i la resta de normes d'aplicació.   
Els concursants en situació d'excedència aportaran una fotocòpia compulsada de la resolució que els la concedia i també del nomenament corresponent.   
El còmput del temps de serveis prestats a què fa referència el barem acabarà el dia de la publicació en el Diari Oficial de la Generalitat Valenciana d'aquesta convocatòria.  
Igualment, hauran d'aportar la documentació que acredite els mèrits que desitgen fer valdre davant la Conselleria de Sanitat i Consum, d'acord amb els barems d'aplicació especificats en els annexos III i IV. El coneixement de valencià s'acreditarà amb la presentació dels certificats, els diplomes o els títols que han estat homologats o expedits per la Junta Qualificadora de Coneixements de Valencià.  
Els requisits i mèrits avaluables es poden acreditar mitjançant la documentació original, testimoni notarial o una fotocòpia correctament compulsada.   
El tribunal, que només podrà valorar la documentació correctament acreditada i aportada en temps i forma, podrà demanar qualsevol aclariment sobre aquesta. Quan el requeriment no siga atès no es valorarà el mèrit corresponent. El tribunal podrà sol·licitar als aspirants una còpia traduïda dels documents aportats quan aquests estiguen redactats en diferents idiomes als oficials en la Comunitat Valenciana.  
5. Admissió i exclusió dels aspirants  
5.1 Llista provisional d'admesos  
Acabat el termini de presentació de les instàncies, el director general del Servei Valencià de Salut publicarà una resolució per la qual aprova la llista provisional d'aspirants admesos i exclosos. En la llista esmentada constaran, per cada fase, el nom i els cognoms dels concursants, la categoria a què concursen, amb indicació si cal, de la causa de l'exclusió i el termini d'esmena dels defectes.  
Els concursants tindran un termini de deu dies hàbils comptadors des de l'endemà de la publicació de la resolució, als efectes d'esmenar la incorrecció o d'aportar els documents necessaris en el cas que la sol·licitud d'admissió no complira els requisits exigits per la convocatòria, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.  
5.2 Llista definitiva d'admesos  
Acabat el termini esmentat en la base anterior, vistes les al·legacions i esmenats els defectes, si n'hi havia, es farà pública la llista definitiva d'admesos i exclosos de la mateixa forma que la llista provisional.  
Contra la resolució del conseller de Sanitat i Consum que aprove el llistat definitiu es poden interposar els recursos especificats en la base 10.   
6. Tribunals  
6.1 Composició  
El tribunal el designarà el conseller de Sanitat i Consum. La llista dels membres que formaran el tribunal serà publicada junt amb la resolució que aprove la llista provisional d'aspirants admesos i exclosos.  
El tribunal el compondran set membres titulars i els respectius suplents, de la manera següent:  
President: el director general del Servei Valencià de Salut o la persona que hi delegue.  
Vocals:  
- Dos pediatres, amb reconeguda experiència i coneixements en Atenció Primària de Salut.  
- Un pediatre proposat per la Comissió Nacional de l'Especialitat de Pediatria.  
- Un pediatre proposat per la Societat Científica Valenciana de Pediatria.  
- Un pediatre, amb reconeguda experiència i coneixements en Atenció Primària de Salut, representant de les organitzacions sindicals.  
- Un secretari, que serà un funcionari de la Conselleria de Sanitat i Consum, llicenciat en Medicina i Cirurgia, nomenat a proposta de la Direcció General del Servei Valencià de Salut.  
6.2 Règim de funcionament  
6.2.1 Tots els membres del tribunal actuaran amb veu i vot, i tant els titulars com els suplents hauran de tenir el títol d'igual o superior nivell acadèmic que l'exigit per a l'ingrés.  
6.2.2 El tribunal es donarà per constituït quan se'n reunisca la majoria absoluta dels membres i necessàriament el president o el seu suplent, qui tindrà vot de qualitat en cas d'empat. En cas d'inassistència del secretari, en farà les funcions un vocal d'acord amb l'ordre en què apareixen anomenats en la base 6.1.  
6.2.3 Quan les organitzacions sindicals, la Comissió Nacional o la Societat Científica Valenciana no facen la proposta de vocals, en un termini de quinze dies comptadors des de la sol·licitud, els membres del tribunal podran ser directament designats per l'autoritat que convoca.  
6.2.4 El tribunal tindrà la categoria primera de les assenyalades pel Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i per l'Ordre de 17 de febrer de 1986 (DOGV, de 10 de març de 1986) que desplega l'anterior decret.  
6.2.5 Entre el membres del tribunal cal que hi haja, en tot cas, persones que tinguen una vinculació professional de caràcter fix amb la Conselleria de Sanitat i Consum. Els nomenaments de personal no fix hauran d'acreditar correctament en l'expedient la causa que els determina.   
6.3 Abstenció i recusació  
Els membres del tribunal hauran d'abstenir-se i podran ser recusats per les persones interessades quan els afecten les circumstàncies previstes pels articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
6.4 Seu del tribunal  
Als efectes de comunicacions i d'incidències el tribunal tindrà la seu als serveis centrals de la Conselleria de Sanitat i Consum (c/ Roger de Llúria, 19, 46332 València).  
7. Desplegament de la convocatòria  
L'adjudicació de les places convocades en el concurs de trasllats la farà el tribunal d'acord amb els barems dels annexos III i IV.  
Vistes les places sol·licitades pels concursants, inclòs el personal de reingrés al servei actiu, sense admetre modificació de les sol·licituds ni retirades del concurs i atenent l'ordre de preferència de les places sol·licitades i també dels mèrits que han aportat, el tribunal aprovarà la resolució provisional del concurs que es farà pública als taulers d'anuncis de la seu central de la Conselleria de Sanitat i Consum.  
Les persones interessades tindran un termini de quinze dies comptadors des de la publicació per fer les reclamacions contra la resolució provisional.  
Les reclamacions fetes contra la resolució seran rebutjades o admeses a través de la resolució definitiva, que serà aprovada per l'autoritat que convoca i que serà publicada en el Diari Oficial de la Generalitat Valenciana. Aquesta publicació servirà de notificació a les persones interessades.  
Les destinacions adjudicades seran irrenunciables.  
Si durant el procés del concurs arriba a coneixement del tribunal que algun dels concursants no té tots els requisits exigits, haurà de requerir-li'n l'acreditació. Si no són acreditats dins el termini dels deu dies hàbils següents a la notificació del requeriment, el tribunal en farà una proposta d'exclusió, amb indicació de les inexactituds o falsedats fetes per la persona que concursa, al conseller de Sanitat i Consum, qui, després de les verificacions que crega oportunes, dictarà una resolució motivada que exclourà l'aspirant del concurs. Aquesta resolució podrà ser impugnada com estableix la base 10.   
8. Efectes derivats del concurs  
Els concursants que obtinguen plaça hauran de cessar en la que, si així és, estiguen ocupant dins els tres dies hàbils següents des de la publicació de la resolució definitiva. Dins els tres dies hàbils després del cessament s'haurà de prendre possessió del nou lloc de treball si són de la mateixa localitat, en el termini de quinze dies si són de distinta localitat del mateix sector o àrea de salut o en un mes si són de distinta localitat i sector o àrea de salut.  
Si l'adjudicació del lloc de treball suposa el reingrés al servei actiu, el termini per prendre possessió serà d'un mes comptador des de la publicació de la resolució definitiva del concurs.  
Quan ho permeten les necessitats del servei, i a petició de la persona interessada, aquests terminis podran ser prorrogats per un temps no superior a la meitat de la durada inicial.   
Excepte quan la resolució del concurs implique el reingrés al servei actiu, el termini per prendre possessió i si cal, la pròrroga, tindrà la consideració de servei actiu, i es percebran els havers a càrrec de la plaça de destinació.  
Quan un concursant no prenga possessió de la nova plaça dins el termini de possessió o de la pròrroga, s'entendrà que hi renuncia i serà baixa en la categoria com a personal estatutari, excepte que es produïsca per causes suficientment justificades i d'aquesta manera enteses, després de l'audiència de la persona interessada per la Conselleria de Sanitat i Consum. En aquest cas es deixarà sense efecte la baixa i la persona interessada s'incorporarà a la nova plaça en el moment que desapareguen les causes que li impedien prendre'n possessió.  
Els concursants que no obtinguen plaça en aquest concurs es mantindran en la situació i la destinació que tinguen.  
Els qui ocupen una plaça amb destinació provisional i no n'obtinga mitjançant aquest concurs, havent sol·licitat totes les convocades al districte o àrea de salut al qual pertany, podrà optar a obtenir una nova destinació provisional o passar a la situació d'excedència voluntària.  
Quan no s'hagen demanat totes les places ofertes que corresponen al districte o a l'àrea de salut on la persona que reingressa ocupa una plaça amb caràcter provisional, i no se n'obtinga cap pel concurs de trasllats, passarà a la situació administrativa que tenia abans del reingrés provisional.  
Per obtenir el reingrés amb caràcter definitiu i la consegüent propietat de la plaça, caldrà guanyar-la a través del concurs de trasllats.  
9. Publicitat  
Excepte en els casos en què es determine el contrari, les publicacions de les diferents actuacions relacionades amb la convocatòria es faran en el tauler d'anuncis de la seu central de la Conselleria de Sanitat i Consum. Els diferents terminis es comptaran des de la data de la diligència d'exposició en l'esmentat tauler d'anuncis. No obstant això, i als efectes exclusius d'informació als concursants, es remetran còpies de les publicacions a les direccions territorials de la Conselleria de Sanitat i Consum d'Alacant, Castelló de la Plana i València i, si cal, a les gerències d'àrea. El tribunal podrà determinar la conveniència d'usar altres mitjans a l'efecte exclusiu d'informació.  
10. Recursos   
Contra aquesta convocatòria, les seues bases i tots els actes administratius que dicte el conseller de Sanitat i Consum per dur-la a terme, que esgoten la via administrativa, podran ser impugnats per les persones interessades, després de comunicar-ho preceptivament, mitjançant la interposició d'un recurs contenciós administratiu davant la sala contenciosa del Tribunal Superior de Justícia de la Comunitat Valenciana en el termini de dos mesos comptadors des de la publicació de l'acte recorregut. Tot això sense perjudici que s'use qualsevol altre recurs que per al seu dret estime convenient.  
ANNEX III  
Barem de mèrits valorables  
per al concurs de trasllats de pediatria  
1. Per cada mes complet de serveis amb nomenament en propietat en plaça de la mateixa denominació que la sol·licitada en l'àmbit de l'Atenció Primària: 1 punt  
2. Per cada mes complet de serveis previs a l'adquisició de plaça en propietat de la mateixa denominació que la sol·licitada en l'àmbit de l'Atenció Primària: 0,5 punts  
3. Per cada mes complet de serveis prestats en l'administració pública sanitària i que no estiga recollit en apartats anteriors que resulte computable a efecte d'antiguitat conforme a les disposicions vigents: 0,25 punts  
En l'aplicació d'aquest barem es tindrà en compte:   
a) El temps treballat en un lloc per millora d'ocupació es comptarà com a exercit en la categoria efectivament ocupada.   
b) En cas d'igualtat en la puntuació total es resoldrà a favor de l'aspirant amb major puntuació en l'apartat I del barem..  
c) Si persistira la igualtat se seguiria la mateixa pauta respecte als apartats II i III, si era necessari, i en aquest mateix ordre.   
d) Si la igualtat es mantinguera, s'adjudicarà la plaça a l'aspirant major d'edat.   
e) Un mateix període de temps no podrà ser objecte de valoració per més d'un dels apartats anteriors.   
ANNEX IV  
Barem de mèrits per coneixements de valencià  
El coneixement del valencià es valorarà d'acord amb la possessió del corresponent certificat expedit o homologat per la Junta Qualificadora de Coneixements de Valencià:   
1. Certificat de Coneixements Orals: 0,5 punts  
2. Certificat de Grau Elemental: 1 punt  
3. Certificat de Grau Mitjà: 1,5 punts  
4. Certificat de Grau Superior: 2 punts  
No es valorarà el certificat imprescindible per a la consecució d'un altre de nivell superior que s'al·legue com a mèrit.